भाजपा जिलाध्यक्ष के लिए 20 चुनिंदा पदाधिकारी आज देंगे अपनी राय
जिले के 10 मंडल अध्यक्षों की घोषणा होने के बाद सोमवार को जिलाध्यक्ष चुनने की प्रक्रिया पूरी होगी। सभी 10 मंडल के अध्यक्ष और 10 जिला प्रतिनिधियों से जिला निर्वाचन अधिकारी तेजबहादुरसिंह चौहान राय-मशविरा करेंगे। सभी चयनित पदाधिकारी दावेदार कार्यकर्ताओं के नामों में से एक का सपोर्ट करते हुए अपना मत देंगे। सभी से प्राप्त पर्ची का लिफाफा 28 दिसंबर काे उज्जैन में खुलेगा। संभवत: 28 को भाजपा जिलाध्यक्ष के नाम की घोषणा भी कर दी जाएगी।
नगरीय चुनाव के काम निपटते ही भाजपा ने अगले चुनाव विधानसभा-2018 और लोकसभा-2019 के लिए अपनी नई कार्यकारिणी का गठन करना शुरू कर दिया। इसी के तहत 26 दिसंबर रात को जिले के सभी 10 मंडल अध्यक्षों के नामों की घोषणा कर दी। इसी कड़ी में जिलाध्यक्ष को लेकर सोमवार को जिला मुख्यालय पर बैठक होगी और जिला निर्वाचन अधिकारी तेजबहादुरसिंह चौहान जिलाध्यक्ष बनने की दौड़ में शामिल कार्यकर्ताओं की जानकारी देते हुए मौजूद 10 मंडल के अध्यक्ष और 10 जिला प्रतिनिधियों से भाजपा जिलाध्यक्ष के नाम लिखी पर्ची लेंगे। उक्त पर्चियों को लिफाफे में बंद कर उज्जैन संभागीय कार्यालय में खोलकर 28 दिसंबर को सामने आए नामों को लेकर पार्टी के वरिष्ठ नेताओं से चर्चा करेंगे और संभवत: 28 दिसंबर को ही नए भाजपा जिलाध्यक्ष के नाम की घोषणा कर दी जाएगी।
भाजपा ने भी शीतल पर जताया भरोसा- नपा चुनाव परिणाम में कांग्रेस की शीतल भट्ट की जीत की घोषणा के बाद शाम को जारी हुई भाजपा के मंडल अध्यक्षों की सूची में भाजपा ने भी शीतल पर भरोसा जताया और पार्टी के जिला मीडिया प्रभारी शीतल भावसार को शाजापुर शहर का नगर मंडल अध्यक्ष घोषित कर दिया। भावसार के नगर अध्यक्ष बनने की घोषणा के बाद रविवार को भाजपा कार्यकर्ताओं ने हर्ष जताया।
वर्तमान अध्यक्ष के साथ आधा दर्जन अन्य नेता भी दौड़ में शामिल
भाजपा के वर्तमान जिलाध्यक्ष नरेंद्रसिंह बैस इस बार भी जिलाध्यक्ष की दौड़ में शामिल है। उनके साथ ही अशोक नायक, प्रेम जैन सहित दो दिन अन्य नामों की चर्चा चल रही है। हालांकि फिलहाल बैस को रिपिट होने की उम्मीद जताई जा रही है। उन्हें अभी पार्टी अध्यक्ष पद पर वैसे भी डेढ़ साल का समय ही हुआ है। जबकि नियमानुसार पार्टी 3 साल तक जिलाध्यक्ष बनाती है। लेकिन यह स्थिति रायशुमारी के बाद ही स्पष्ट हो सकेगी।
hin_Deva hin_Deva hin_Deva hin_Deva bho_Deva hin_Deva